《用前韵答彪讲书》
宋代·王炎

薄游城南园，堕睫衣袂湿。
斯人既骑箕，有客犹鼓瑟。
凛然气如生，可使懦夫立。
当时道义交，彪子居其一。
尝试问所疑，倾倒无吝惜。
逝者不可作，往访杖屦迹。
欲返更徘徊，远岫邀日入，
缅怀经世心，伐辐置河侧。
立朝道不容，忧国意难释。
敢负门下知，晨夕自警策。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。